Lewende testament – belangrike besluite oor jou lewe terwyl jy nog kan - WelstandWelstand
Tuis / Advies / Lewende testament – belangrike besluite oor jou lewe terwyl jy nog kan
Lewende testament – belangrike besluite oor jou lewe terwyl jy nog kan
Die meeste mense praat nie graag oor die dood nie. Tog is dit 'n werklikheid wat niemand vryspring nie. En dit is noodsaaklik dat 'n mens met jou geliefdes kommumikeer oor hoe jy in jou laaste dae behandel wil word. Indien jy tydens 'n motorongeluk sterf of 'n hartaanval kry, is die enigste kwessie waaroor daar moontlik onsekerheid by jou geliefdes kan bestaan, of jy begrawe of veras wil word. Maar wat as jy ernstig siek word, of as jy baie ernstige beserings tydens die motorongeluk opdoen, met geen vooruitsig op 'n gehaltelewe nie? Jy kan nie meer namens jouself praat nie en die enigste manier waarop jou lewe verleng kan word, is by wyse van lewensondersteunende apparaat? Iemand moet daaroor besluit – wie sal dit wees? Dis in jou hande om, terwyl jy nog leef, by wyse van 'n lewende testament te bepaal wat moet gebeur.
'n Lewende testament is 'n instruksie vir mediese praktisyns en vir jou geliefdes betreffende jou mediese sorg aan die einde van jou lewe, indien jy nie meer in staat is om jou wense persoonlik uit te spreek nie. Anders as 'n gewone testament waarin 'n mens jou wense uitspreek oor wat na jou afsterwe gebeur, het 'n lewende testament uitsluitlik te make met jou laaste wense terwyl jy nog leef.
Waarom moet 'n mens 'n lewende testament hê?
Baie mense verkies om eerder te sterf as om nog weke, maande, selfs jare lank aan die lewe gehou te word deur lewensondersteunende apparaat, met geen vooruitsig dat jy ooit weer 'n sinvolle bestaan sal kan voer nie. Nie net loop die mediese uitgawes op nie, maar dis vir jou geliefdes baie moeilik om jou te sien ly. 'n Lewende testament kan ook geskille tussen familielede voorkom indien daar nie eenstemmigheid is oor watter mediese behandeling jy in jou laaste dae moet ontvang nie. Hoe ouer 'n mens word, hoe belangriker is dit dat jy jou wense op skrif stel. Dit is ook nou die geleentheid vir jou om aan te dui dat jy na jou dood jou organe wil skenk.
Hoe gaan jy te werk om 'n lewende testament op te stel?
Om 'n lewende testament op te stel, is baie maklik. Jy kan van die dienste van 'n prokureur gebruik maak, of jy kan dit self doen. Daar is 'n voorbeeld van 'n lewende testament op die webtuiste
Hoe lyk 'n lewende testament?
'n Lewende testament kan die volgende instruksies insluit:
Indien ek nie meer self besluite kan neem nie en daar geen redelike verwagting is dat ek sal herstel van my siekte of besering wat vir my intense ellende sal veroorsaak nie, of wat na verwagting sal veroorsaak dat ek nie meer 'n rasionele bestaan sal kan voer nie, verleen ek nie toestemming om op 'n kunsmatige wyse deur lewensondersteunende apparaat, met inbegrip van ventilators, pasaangeërs of buisvoeding aan die lewe gehou te word nie.
Ek verleen toestemming dat medikasie toegedien word om pyn of ongemak te verlig, selfs al sou dit my dood bespoedig.
Ek verleen nie toestemming nie vir pogings om my by te bring indien my hart sou ophou klop, ek sou ophou asemhaal en my prognose hopeloos is.
Die volgende versoeke en/of opdragte mag nie ingesluit word nie en sal nie uitgevoer word nie:
Instruksies vir genadedood of bystandselfdood. Jy mag dus versoek dat behandeling weerhou word, maar nie dat 'n mediese praktisyn jou lewe beëindig nie (jy mag byvoorbeeld nie versoek dat 'n mediese praktisyn, indien jy aan gevorderde Alzheimersiekte ly maar steeds sonder lewensondersteunende apparaat kan bly leef, jou lewe beëindig nie.
Nog belangrike inligting betreffende 'n lewende testament:· Dit moet deur jou self en twee getuies in mekaar se teenwoordigheid onderteken word. Hierdie getuies mag nie famililede, jou mediese praktisyn, of begunstigdes in jou testament wees nie.
· Maak minstens drie kopieë daarvan ─ vir twee familielede een kopie elk en een vir jou mediese praktisyn. Maak seker dat enigeen wat moontlik sal moet toesien dat jou instruksies geïmplementeer word, daarvan bewus is en weet waar 'n kopie daarvan gebêre word.
· Die dokter wat jou behandel, moet toegang tot jou lewende testament hê om die instruksies daarin uit te voer en hy is wetlik verplig om jou wense te eerbiedig.
· 'n Lewende testament moenie by jou testament ingesluit of daarby aangeheg word nie. Laasgenoemde word eers ná jou afsterwe hanteer en dan is dit te laat om aan die laaste wense vir jou lewe te voldoen.
Funeral Guide. http://funeralguide.co.za/living-will-info/living-will-template/
Health24.https://www.health24.com/Lifestyle/Seniors-and-caregivers/Patient-care/Why-you-need-a-living-will-20130717